नेपाली टिम स्वदेश फर्कियो
यूएई विरुद्ध ऐतिहासिक एक दिवसीय र ट्वान्टी–२० शृङ्खला जितेर नेपाली राष्ट्रिय क्रिकेट टोली सोमबार स्वदेश फर्किएको छ । नेपाली टिमको स्वागतार्थ राष्ट्रिय सभा अध्यक्ष गणेश तिमल्सिना, युवा तथा खेलकुद मन्त्री जगतबहादुर विश्वकर्मा, राष्ट्रिय खेलकुद परिषद् (राखेप) उपाध्यक्ष पिताम्बर तिम्सिना, सदस्य सचिव केशवकुमार विष्टलगायत त्रिभुवन अन्तर्राष्ट्रिय विमानस्थल पुगेका थिए । 
काठमाडौँ — यूएई विरुद्ध ऐतिहासिक एक दिवसीय र ट्वान्टी–२० शृङ्खला जितेर नेपाली राष्ट्रिय क्रिकेट टोली सोमबार स्वदेश फर्किएको छ । नेपाली टिमको स्वागतार्थ राष्ट्रिय सभा अध्यक्ष गणेश तिमल्सिना, युवा तथा खेलकुद मन्त्री जगतबहादुर विश्वकर्मा, राष्ट्रिय खेलकुद परिषद् (राखेप) उपाध्यक्ष पिताम्बर तिम्सिना, सदस्य सचिव केशवकुमार विष्टलगायत त्रिभुवन अन्तर्राष्ट्रिय विमानस्थल पुगेका थिए । त्रिभुवन अन्तर्राष्ट्रिय विमानस्थलको साधारण कक्षबाट बाहिरिएका खेलाडीको सम्मानमा राखेपले रातो कार्पेट बिछ्याएको थियो । राष्ट्रको नाम उँचो राख्ने खेलाडीको सम्मानस्वरुप त्यसो गरिएको राखेपले जनाएको छ । यसअघि नेपाली टोली आउँदा रातो कार्पेटमा स्वागत गर्ने गरिएको थिएन ।सोमबार अपराह्न स्वदेश अवतरण भएको नेपाली टिमका सबैभन्दा कनिष्ठ तर ट्वान्टी–२० तर्फ म्यान अफ द सिरिज बनेका अविनाश बोहोराले अग्रपंक्तिमा रहँदै शृङखलाको ट्रफी बोकेका थिए । नेपाली टोलीको स्वागतका लागि सयौँको सङ्ख्यामा समर्थक विमानस्थल पुगेका थिए । नेपाली टिमको समर्थनमा चर्को नाराबाजी गरेका समर्थकहरूले सन्दीप जोरा, अविनाश बोहोरा, कप्तान पारस खडा र ज्ञानेन्द्र मल्लको प्रदर्शनप्रति खुसीयाली मनाए । विमानस्थलमा ‘सन्दीप जोरा, नेपालको छोरा’, ‘पारस खडा हाई हाई’,‘खेलाडी देशको गहना’‘ज्ञानेन्द्रको क्याचले, कोल्टे फेर्‍यो म्याचले’ लगायतका नारा लागेको थियो । त्यस्तै‘टुँडिखेलमा खेलेर अन्तर्राष्ट्रिय शृङ्खला जितियो’,‘रंगशाला चाहियो’ जस्ता नारा पनि लागेको थियो । विमानस्थलमा कप्तान पारस खडाले टिमको रूपमा आफ्ना खेलाडीले उत्कृष्ट क्रिकेट खेलेको बताए । ‘उमेश (पटवाल)सरको आगमनले हामीले ब्याटिङमा केही सुधार गर्न सक्यौँ । मुख्यतः: डिफेन्समा हामीले सुधार गर्‍यौँ । भविष्यमा पनि यस्तै प्रदर्शनलाई निरन्तरता दिन चाहन्छौँ,’ पारसले भने, ‘हाम्रो धेरै युवा टिम छ, सबैले आफ्नो जिम्मेवारी लिएर खेले, आफूलाई विश्वास गरे र शृङखला जित्न सकियो ।’पारसले धुर्मुस सुन्तली फाउण्डेसनले चितवनको भरतपुर महानगरपालिकामा गौतम बुद्ध अन्तर्राष्ट्रिय क्रिकेट रंगशाला निर्माण गर्न लागेकोमा खुसी लागेको प्रतिक्रिया दिए । ‘उहाँहरूले जुन जिम्मेवारी लिएर रंगशाला निर्माणका लागि आह्वान गर्नुभएको छ, त्यसले नेपाली क्रिकेटमात्र होइन खेलकुदकै लागि राम्रो हुनेछ ।’ पारसले भने । नेपालमै एकदिवशीय शृङ्खला आयोजनाको सम्भाव्यता अध्ययन गर्न अन्तर्राष्ट्रिय क्रिकेट परिषद् (आईसीसी)का प्रतिनिधि नेपाल आउन लागेको जानकारी दिँदै कप्तान पारसले भने, ‘हामीले छिट्टै त्रिवि मैदानमा एकदिवशीय अन्तर्राष्ट्रिय खेल्न पाउनेमा आशावादी छु ।’ नेपाल क्रिकेट सङ्घ क्यान निलम्बनमा रहेको अवस्थामा आईसीसीले नै नेपाली क्रिकेटको सञ्चालन गरिरहेको छ । नेपाली टोलीले युएई विरुद्ध ३–३ खेलको एकदिवशीय र ट्वान्टी–२० शृङ्खला खेलेको थियो । दुवै शृङ्खला नेपालका लागि सुखद रह्यो । नेपालले दुवै शृङखला पहिलो पल्ट जितेको थियो भने केही खेलाडीले व्यक्तिगत कीर्तिमान प्रदर्शन पनि गरे । १६ वर्षीय रोहित कुमार पौडेलले अन्तर्राष्ट्रिय एकदिवशीयमा कम उमेरमा अर्धशतक बनाउने कीर्तिमान राखे । डेब्यू शृङ्खलामा सन्दीप जोराले ट्वान्टी–२० अन्तर्राष्ट्रियमा अर्धशतक बनाउने कान्छा खेलाडीको कीर्तिमान बनाए । कप्तान पारसले एकदिवशीय अन्तर्राष्ट्रियमा पहिलो शतक प्रहार गर्ने पहिलो नेपाली खेलाडीको कीर्तिमान रचे ।टोलीका मुख्य प्रशिक्षक जगत टमाटाले दुवै शृङ्खलामा खेलाडीले योजनाअनुसार खेलेको र शतप्रतिशत प्रयास गरेर जित्न सकिएको बताए । ‘गएको साता हाम्रा लागि धेरै राम्रो रह्यो । यतिले मात्र पुग्दैन । जुनमा ट्वान्टी–२० विश्वकप छनोट आउँदैछ त्यहाँ हामीले राम्रो खेल्नुपर्छ र यो जितको शृङखलालाई कायम राख्नुपर्छ ।’ प्रशिक्षक टमाटाले भने ।पुबुदु दासानायकेको बहिर्गमनपछि मुख्य प्रशिक्षकको जिम्मेवारी सम्हालेका टमाटाले खेलाडीले आफ्नो जिम्मेवारी पूरा गरेपछि सरकार र सम्बन्धित निकायले पनि आफ्नो जिम्मेवारी बहन गर्नुपर्ने बताए । ‘हामीले राम्रो गरिरहेका छौँ, यो नै अन्त्य होइन । हामीले आगामी दिनहरूमा यो भन्दा कठिन जिम्मेवारी पूरा गर्नुपर्छ । तर, त्यसअनुसारको सुविधा भएन । पूर्वाधार छैन, तयारी राम्रो छैन, खेलाडीहरूको सुविधा छैन, फरक फरक कण्डिसनको विकेट भएको मैदान छैन,’ उनले थपे, ‘जितेपछि सबैतिर बाट वाहीवाही पाइन्छ, राम्रो कुरा हो । त्यसको साथमा खेलाडीको सुविधामा पनि ध्यान दिनुपर्‍यो । खेलाडीले २/३ वर्षदेखि तलब पाइराखेका छैनन्, खेलाडीको जीवन कसरी सुधार गर्न सकिन्छ त्यो सबैभन्दा महत्त्वपूर्ण हुन्छ ।’टमाटाले धुर्मुस–सुन्तलीको अग्रसरतामा बन्न लागेको क्रिकेट रंगशालाको सराहना गरे । ‘धेरै राम्रो कुरा हो कि हाम्रो देशमा अन्तर्राष्ट्रियस्तरको रंगशाला बन्दैछ । बन्न त धेरै ठाउँहरूमा बन्दैछ । मुख्य कुरा बन्नुपर्‍यो र खेल्न पाउनुपर्‍यो ।’ उनले भने । ट्वान्टी–२० तर्फ शृङ्खलाकै उत्कृष्ट खेलाडी बनेका युवा बलर अविनाश बोहोराले राम्रो प्रदर्शन गर्छु भन्ने विश्वास रहेकैले आत्मविश्वास कमजोर नभएको बताए । ‘प्रशिक्षणमा राम्रो गरिरहेको थिएँ । अवसर पाएँ भने देखाउँछु भन्ने लागेको थियो । भाग्यवश अवसर पाएँ र पहिलो प्रतियोगिता नै राम्रो भयो,’ राष्ट्रिय टोलीबाट डेब्यू शृङखला खेलेर फर्किएका अविनाशले भने, ‘सिनियरहरूबाट धेरै कुरा सिक्न पाएको छु । दबाब थिएन । लाइनमा बल फालेँ, राम्रो नतिजा निस्कियो । टिमको वातावरण पनि निकै सकारात्मक थियो त्यसैले राम्रो गर्न सकेँ ।’जनही ५ लाख दिन सिफारिसराष्ट्रिय खेलकुद परिषद् (राखेप)ले ऐतिहासिक शृङखला जितेर फर्किएको नेपाली टोलीका प्रत्येक सदस्यलाई जनही ५ लाख रुपैयाँसहित राष्ट्रिय सम्मान गर्न सरकारलाई सिफारिस गरेको छ । राखेपको सिफारिस युवा तथा खेलकुद मन्त्रालय हुँदै मन्त्रिपरिषद्मा पेस गरिनेछ । राष्ट्रको नाम उँचो राख्ने खेलाडीको सम्मानमा कुनै कसर बाँकी नराख्ने भन्दै राखेपले राष्ट्रिय सम्मानसहित नगद पुरस्कारको घोषणा गरिएको जनाएको छ । यसैबिच राष्ट्रिय सभाका अध्यक्ष गणेश तिमल्सिनाले नेपाली टोलीका हरेक सदस्यलाई प्रोत्साहनस्वरुप जनही १० हजार रुपैयाँ पुरस्कार प्रदान गरेका छन् । टोलीको स्वागतार्थ विमानस्थल पुगेका तिमल्सिनाले खेलाडीको हातमा १० हजार रुपैयाँको खाम थमाउँदै स्वागत गरे । 